OŠ DR. IVANA NOVAKA MACINEC

GLAVNA 32, MACINEC

KRITERIJI OCJENJIVANJA U 3. RAZREDU

U skladu s člankom 12. Pravilnika o načinima, postupcima i elementima vrednovanja učenika, tim učiteljica 3. razreda donio je sljedeće

elemente ocjenjivanja te načine i postupke vrednovanja učenika u pisanim i usmenim provjerama:

Pismene provjere:

Ispiti znanja:

0-50 % nedovoljan (1)

51-60 % dovoljan (2)

61-75 % dobar (3)

76-90 % vrlo dobar (4)

91-100 % odličan (5)

Diktati

Hrvatski jezik – provjera točnosti pisanja (grafemi, veliko slovo na početku rečenice i u imenima, imena ulica, trgova i naseljenih mjesta, interpunkcija).

1 pogreška – odličan (5)

2 i 3 pogreške – vrlo dobar (4)

4,5 i 6 pogrešaka - dobar (3)

7, 8 pogrešaka – dovoljan (2)

9 pogrešaka i više – nedovoljan (1)

Matematički diktat- automatizacija računskih radnji (VMP) bazirana na 20 zadataka.

odličan - bez pogreške

vrlo dobar – 1 pogreška

dobar – 2 pogreške

dovoljan – 3 pogreške

nedovoljan - 4 pogreške i više

Usmeno provjeravanje:

HRVATSKI JEZIK

ODLIČAN

JEZIK

definira imenice kao riječi kojima imenujemo sve što nas okružuje; razlikuje ih od drugih riječi u govornoj i pisanoj komunikaciji, razlikuje opće imenice od vlastitih, razlikuje jedninu imenica od množine, samostalno iznosi primjere, prepoznaje umanjenice i uvećanice, potkrepljuje primjerima

točno i sigurno piše veliko početno slovo u imenima s kojima dolazi u doticaj - jedno- i višečlanima vlastitim imenicama (imenima ulica i trgova te naseljenih mjesta, voda, gora, nebeskih tijela, ustanova i poduzeća, škola, kazališta)

pravilno i sigurno izgovara i piše ije/je, č/ć u umanjenicama i uvećanicama, te ostalim riječima

definira glagole kao riječi kojima izričemo tko što radi i što se događa, razlikuje ih od drugih riječi, prepoznaje u rečenici, potkrepljuje primjerom

definira pridjeve kao riječi koji koje opisuju imenicu i odgovaraju na pitanje kakvo je što i čije je što, razlikuje ih od drugih riječi, prepoznaje u rečenici, potkrepljuje primjerom

pravilno rabi dvotočje i zarez u nabrajanju

pravilno piše opće kratice, te češće oznake za mjere

JEZIČNO IZRAŽAVANJE

uljudno i prikladno sudjeluje u svakodnevnim različitim dijaloškim komunikacijskim situacijama, razlikuje monolog od dijaloga, zamjećuje ulogu neverbalne komunikacije, ostvaruje kraći samostalni govorni nastup

samostalno ovladava pojmovima govornik, sugovornik, slušatelj, poruka

razlikuje izmišljeni događaj od stvarnoga, samostalno pripovijeda o događajima

aktivno sudjeluje u stvaranju zajedničke priče prema zadanome poticaju oblikujući događaje i poštujući uzročno-posljedične veze

razlikuje obavijest kao vrstu teksta čije su sastavnice istoznačne i provjerljive za sve primatelje, ovladava pojmom, samostalno oblikuje kraću obavijest

samostalno i točno izvještava o obavljenom zadatku držeći se kronološkoga slijed događaja

samostalno, kreativno i točno piše kraći sastavak uz poticaj i bez njega, poštujući kompoziciju (uvod, glavni dio, završetak)

izražajno glasno čita dramski tekst (igrokaz) poštujući govorne vrednote jezika; aktivno i kreativno sudjeluje u dramskim improvizacijama

aktivno sudjeluje u raspravi poštujući uljudbena pravila, pridržava se teme, poštuje tuđe mišljenje i iznosi i brani svoje

osviješten je u primjenjivanju prethodnih znanja, vještina i pravopisne norme, samokritičan u procjeni svoga rada

posjeduje bogat rječnik, pravilno i kreativno ga koristi u usmenom i pisanom izražavanju

KNJIŽEVNOST

- samostalno zamjećuje i izdvaja temu u proznom i poetskom tekstu

- zamjećuje ponavljanja u stihu kitici i pjesmi i prepoznaje funkciju ponavljanja (radi isticanja i naglašavanja neke ideje ili zvučnog doživljaja pjesme), slušno i vidno zamjećuje srok (rimu)

- receptira šaljivu pjesmu i razlikuje ju među pjesmama

- samostalno povezuje događaje i likove proznoga teksta s mjestom i vremenom

- samostalno, bogatim vokabularom određuje osnovna obilježja lika prema izgledu, ponašanju, govoru

- prepoznaje usporedbu, uočava spoređivanje dvaju pojmova po sličnosti, potkrepljuje primjerom

- razlikuje pripovijetku od bajke u stvarnim događajima i likovima nasuprot nestvarnima

- receptira basnu, samostalno zamjećuje osobine likova, samostalno uopćava zaključak basne u obliku pouke, zamjećuje pripisivanje ljudskih osobina drugim živim bićima i stvarima

- prepoznaje dječji roman i njegove osobine, samostalno i s razumijevanjem ga čita

- samostalno čita lektirna djela i vodi dnevnik prema naputcima, uredno, točno i kreativno

MEDIJSKA KULTURA

s interesom receptira primjerene dječje filmove, razlikuje igrani film za djecu od animiranoga, samostalno priča filmsku priču

receptira radijsku emisiju za djecu, aktivno raspravlja o njoj, zamjećuje zvučna izražajna sredstva

samostalno pronalazi traženu obavijest u dječjoj enciklopediji služeći se kazalom i abecednim redom

Domaća zadaća – piše je redovito i točno, samostalan je, uredan i samokritičan u radu.

VRLO DOBAR

U odnosu na ocjenu odličan:

prepoznaje vrste riječi, ali nedostaje sigurnosti u jezičnim sadržajima i primjeni istih

manje pogreške u pisanom izražavanju, rječnik prosječan

manje kreativnosti u usmenom izražavanju, sporije čitanje i prepričavanje

manje samostalnosti u sadržajima iz književnosti (analiza tekstova,procjena, prosudba, argumentacija)

zadatke izvršava korektno, ali bez kreativnosti

- zadaće piše redovito, djelomično točno ili nesamostalno

DOBAR

prepoznaje imenice, glagole, pridjeve

griješi u pisanju velikog početnog slova

nesiguran u korištenju ije/je i ne/ni, li, č/ć

priča prema poticaju kraću priču kratkim rečenicama

u opisivanju lika ili predmeta prema planu opisa zapaža pojedinosti ,ali mu je potrebna pomoć

obavijest oblikuje uz pomoć

izvještava usmeno o prošlom događaju uz pomoć i potpitanja koja ga usmjeravaju

izvještava o obavljenom zadatku, ali se ne drži kronološkoga slijeda

čita polako, ali točno, treba njegovati tehniku čitanja

oblikuje kratku pisanu obavijest-razglednicu uz manja odstupanja od pravopisne norme

samostalno piše kraći sastavak jednostavnim rečenicama, ne uvijek i pravopisno točnima

u pisanju se trudi primjenjivati prethodna znanja i vještine ( kompozicija), ali ne i uspješno

razlikuje pjesmu od priče, bajku od pripovjetke

prepoznaje basnu

prepoznaje dijelove pjesme

djelomično zamjećuje uzročno-posljedične veze i vremensku povezanost u priči

razlikuje glavne likove, uz pomoć sporedne, uz pomoć definira osobine likova

lektiru ne vodi redovito i točno ili je neuredna

razlikuje dječji igrani film od animiranoga

u zadaćama površan, neuredan

DOVOLJAN

U odnosu na ocjenu dobar, znanja su manjkava, potrebuje veću pomoć u usmenom izražavanju, rječnik je siromašan, a radne navike nedovoljno razvijene. Do odgovora dolazi uz učiteljevu pomoć, znanja na razini prepoznavanja, čita teško i bez razumijevanja.

- zadaće su netočne, neredovite, neuredne

MATEMATIKA

ODLIČAN

Izrazito točno, logičko, temeljito, opširno i argumentirano obrazlaže odgovor i primjerom dokazuje. Reagira brzo, odgovara britko i lucidno. Znanje primjenjuje samostalno i u novim ispitnim situacijama. Povezuje činjenice i postavlja problem, a novi sadržaji na njega djeluju izazovno.

VRLO DOBAR

Točno, logično, temeljito i s razumijevanjem obrazlaže i dokazuje. Znanje primjenjuje umjereno brzo, točno i bez učiteljeve pomoći.

DOBAR

Djelomično logično i uvjerljivo obrazlaže i dokazuje. Znanje primjenjuje djelomično, polako i uz učiteljevu pomoć točno.

DOVOLJAN

Obrazlaganje je nepotpuno, površno i s pogreškama. Znanje primjenjuje nesigurno i slabo, zadatke rješava sporo, pravi pogreške, ali ih uz učiteljevu pomoć uspijeva otkloniti

NEDOVOLJAN

Obrazlaganje i dokazivanje je nesuvislo, nelogično, bez razumijevanja. Znanje je manjkavo pa nema primjene, a zadatak ne može riješiti ni uz učiteljevu pomoć.

PRIRODA I DRUŠTVO

ODLIČAN

Izrazito točno, logično, opširno, temeljito i argumentirano iznosi i obrazlaže usvojeno znanje.. Odgovara brzo i točno, a nastavne sadržaje korelira i povezuje unutarpredmetno i međupredmetno.

U izradi praktičnih radova je samostalan, ističe se kreativnošću, urednošću i originalnošću. Svojim radom često doprinosi uspjehu skupine, preuzima inicijativu u radu, znanje želi prezentirati drugima, korektno i kritički prosuđuje svoj i tuđi rad.

VRLO DOBAR

Odgovara brzo i logično, temeljito i s razumijevanjem. Znanje primijenjuje umjereno brzo i točno i bez učiteljeve pomoći.

Aktivan i zainteresiran , prilagođava se radu u skupini, poštuje pravila, aktivno izlaže sadržaje, korektno prosuđuje svoj i tuđi rad.

DOBAR

Razumije gradivo, reproducira pojmove, ali ne primjenjuje ni obrazlaže primjerima.

U praktičnom radu mu je potrebna pomoć i nadzor učitelja, površan je, a interes za rad varira.

Slijedi upute i pravila za rad u skupini, korektno prosuđuje svoj i tuđi rad. U izlaganju je nesiguran.

DOVOLJAN

Ne prepoznaje temeljne pojmove, a odgovara po sjećanju. Bez razumijevanja. Do odgovora dolazi uz pomoć učitelja.

Praktični radovi su nejasni i nepregledni. Ne poznaje sadržaj, radi samo uz poticaj i nadzor. Teže slijedi pravila i upute za rad u skupini, ponekad nezainteresiran i ometa rad skupine. Slabo prosuđuje svoj i tuđi rad.

NEDOVOLJAN

Na postavljena pitanja odgovara nesuvislo, nelogično i bez razumijevanja. Znanje je manjkavo, ne može ga primijeniti. Ni uz učiteljevu pomoć ne zna odgovoriti na pitanja.

Ni uz poticaj i motivaciju ne sudjeluje u praktičnom radu. Nezainteresiran.

LIKOVNA KULTURA

ODLIČAN

- rješenje likovnog problema

- kreativnost u radu

- pravilna uporaba likovno-tehničkog sredstva

VRLO DOBAR

-izostanak jednog od gore navedenih elemenata

DOBAR

-izostanak dva ili djelomično ostvarena sva tri elementa

GLAZBENA KULTURA

ODLIČAN

Pjevanje – učenik pjeva melodijski i ritmički točno, zna tekst pjesme

Sviranje – lako i točno izvodi melodijske i ritamske cjeline udaraljkama i pokretom

Slušanje – S lakoćom prepoznaje izvođače, ugođaj, tempo i dinamiku slušane skladbe.

VRLO DOBAR

Pjevanje - učenik pjeva melodijski i ritmički djelomično točno, zna tekst pjesme uz manju nesigurnost

Sviranje – Djelomično točno izvodi melodijske i ritamske cjeline udaraljkama i pokretom

Slušanje – Prepoznaje barem dvije komponente slušane skladbe

DOBAR

Pjevanje – učenik pjeva melodijski i ritmički djelomično točno, ne zna tekstove većine pjesama

Sviranje- Uz pomoć uspijeva razlikovati ritam i dobe obrađenih pjesama

Slušanje – Slabo pamti slušane skladbe, ne prepoznaje komponente slušane skladbe.

TJELESNA I ZDRAVSTVENA KULTURA

Motorička znanja

ODLIČAN – učenik s lakoćom i samostalno svladava motoričke zadatke, tehnička izvedba je besprijekorna, a motoričko znanje primjenjuje na pravilan način u svim traženim situacijama.

VRLO DOBAR - učenik nema poteškoća u svladavanju motoričkih zadataka, ali tehnička izvedba nije na očekivanoj razini, motoričko znanje primjenjuje uz manje korekcije i uz pomoć.

DOBAR - učenik s manjim poteškoćama svladava motoričke zadatke, tehnička izvedba je površna i potrebuje pomoć, motorička znanja teško primjenjuje.

Motorička dostignuća

Ocjena se formira na temelju dobivenih rezultata mjerenja. Razlika između najboljeg i najslabijeg rezultata dijeli se s 4, a dobiveni koeficijent služi za kreiranje ocjene.

Npr. ako se mjeri brzina, najbolji rezultat je 7, a najslabiji 10 slijedi: 10-7=3 3:4=0.75

7 - 7.74 – odličan

7.75 – 8.50 – vrlo dobar

8.51 – 9.24– dobar

9.25 – 10 – dovoljan

Funkcionalne sposobnosti i motoričke sposobnosti

– provjeravaju se na početku i završetku školske godine. Na početku školske godine kod svakog se učenika ustanovi razina sposobnosti kako bi se odredili načini i metode za njihovo poboljšanje. Na kraju školske godine treba ustanoviti je li došlo do promjene nabolje pod utjecajem tjelesnog vježbanja.Vrednuje se osobni napredak u odnosu na početno stanje.